**UNIUNEA NAŢIONALĂ A BAROURILOR DIN ROMÂNIA**

***CONSILIUL UNIUNII***

**HOTĂRÂREA nr. 295**

***09 decembrie 2017***

**privind cotele de contribuție la sistemul C.A.A**

 *În conformitate cu dispozițiile art. 66 lit. r) din Legea 51/1995 privind organizarea și exercitarea profesiei de avocat, republicată, cu modificările şi completările ulterioare, ale art. 20 alin. (3) din Legea 72/2016 privind sistemul de pensii și alte drepturi de asigurări sociale ale avocaților, art. 327 alin. (1) din Statutul profesiei de avocat, cu modificările și completările ulterioare;*

 *Având în vedere propunerea CAA modificare a plafonului maxim de la 1.336 lei (cât este în prezent) la 1.403 lei, pentru a se putea realiza 5 puncte de pensie aferent contribuției maxime (corelarea plafonului maxim cu venitul de referință indexat) și de modificare a contribuției minime pentru avocații definitivi,*

 *Consiliul U.N.B.R., întrunit în şedinţa din 09 decembrie 2017, adoptă prezenta:*

**HOTĂRÂRE:**

**Art. 1** **– (1) Se menține contribuția procentuală individuală obligatorie a tuturor avocaților cu drept de exercițiu al profesiei la sistemul C.A.A. la valoarea de 11%** din venitul brut din profesie realizat de avocat, dar nu mai puțin de suma reprezentând cota minimă obligatorie și nici mai mult de suma reprezentând cota maximă de contribuție obligatorie.

**(2)** **Cota minimă de contribuție obligatorie pentru avocații definitivi este 300 lei**, aferentă unui venit brut de 2.723 lei.

**(3)** **Se menține cota minimă de contribuție obligatorie pentru avocații stagiari la valoarea de 80 lei**, aferentă unui venit brut de 723 lei.

**(4)** **Cota maximă de contribuție obligatorie este 1.403 lei**, atât pentru avocații stagiari cât si pentru cei definitivi, aferentă unui venit brut de 12.750 lei.

**Art. 2 –** Cotele de contribuție la sistemul C.A.A. prevăzute la art. 1 se aplică pentru veniturile realizate din onorariile de avocat începând cu data de ***01 ianuarie 2018***.

**(2)** La aceeași dată își încetează aplicabilitatea:

a) articolului 3 din Hotărârea nr. 692 din 28 martie 2013, astfel cum a fost modificat prin Hotărârea Consiliului UNBR nr. 857 din 14 decembrie 2013;

b) Hotărârea Consiliului UNBR nr. 35 din 12 decembrie 2015 prin care a fost modificată cota maximă de contribuție obligatorie.

**Art. 3** **– (1)** Prezenta hotărâre se comunică C.A.A. şi barourilor prin poșta electronică şi se publică pe website-ul [www.unbr.ro](http://www.unbr.ro/).

**(2)** Barourile vor asigura publicitatea hotărârii pe raza teritorială de competență.

**Art. 4. –** Consiliul C.A.A., filialele C.A.A. şi barourile vor lua măsuri pentru aducerea la îndeplinire a prezentei decizii.

**C O N S I L I U L U. N. B. R.**